Donkies kry hul skadu | Netwerk24
Donkies kry hul skadu
Die donkies Hastig en Sal Sien het uiteindelik hul eie sinkdak. Hier is Niel du Toit en klein Niel Saterdag (05/05) by die Boeremark in Langenhovenpark.Foto: Lientjie Mentz
Die Boeremark in Langenhovenpark se gewilde donkies het uiteindelik ’n permanente dak oor hul koppe.
Madeleine en Niel du Toit wou in Desember ’n dak by hul donkiekarstalletjie oprig waar die donkies wat Hastig se Wa trek, Saterdae tussen ritte kan rus en waar ouers en kinders saam met die donkies foto’s kan neem.
Ná enkele klagtes van ander uitstallers omdat die reëls van die Boeremark bepaal dat geen permanente dak hier opgerig mag word nie, het Niel die dak afgehaal en elke Saterdag ’n seil oor die struktuur getrek.
Die struktuur is baie hoër as dié van ander stalletjies, sodat die donkies met die donkiekar onderdeur kan gaan.
Niel en Madeleine het by die Mangaung-metro aansoek gedoen om ’n permanente dak op te rig, en het onlangs dié toestemming gekry.
Volgens Madeleine het die amptenare haar vertel dat hulle in Bloemnuus van die Boeremark se donkies gelees het.
Bloemnuus het op 11 Januarie berig oor die herrie by die Boeremark oor die donkies se afdak.
Niel het op 19 April die netjiese sinkdak opgerig, en sedertdien is die lewe vir hom ook baie makliker.
Die Boeremark word elke Saterdagoggend aangebied.